Offentliggørelse af den ændrede varespecifikation efter godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

(2021/C 136/09)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring kan findes i Kommissionens eAmbrosia-database.

ENHEDSDOKUMENT

»MEJILLÓN DE GALICIA«/»MEXILLÓN DE GALICIA«

EU-nr.: PDO-ES-0165-AM02 — 18.9.2020

BGB (x) BGB ( )

1. Betegnelse

»Mejillón de Galicia«/»Mexillón de Galicia«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype (jf. bilag XI)

Kategori 1.7. Frisk fisk, bløddyr, skaldyr og produkter fremstillet af fisk

3.2. Beskrivelse af produktet med betegnelsen i punkt 1

Fersk blåmusling af arten Mytilus galloprovincialis, der dyrkes på flydende platforme eller flåder kaldet »batea«.

Dette toskallede bløddyrs skaller består af to lige store skaller af calciumcarbonat og er dækket af et ydre lag, der kaldes »periostracum«. Da det vigtigste produktionsområde ligger i fjordene Rías Gallegas, hvor havets flora og fauna er meget rig, ser man ofte, at arter såsom rurer, børsteorme, mosdyr og tang gror på periostracum.

Kødet ligger indeni. Normalt er det svagt orangefarvet og består af to kødfulde hudlapper kantet af et takket, mørkviolet bånd.

For at blive afsat på markedet for friske muslinger med den beskyttede oprindelsesbetegnelse »Mejillón de Galicia« skal blåmuslingerne i henhold til forordning (EF) nr. 853/2004 sendes til et rensnings- og ekspeditionscenter. For ikke at ændre kvaliteten og de egenskaber, der er knyttet til områdets geografiske faktorer, skal muslingerne renses med vand fra Rías Gallegas fra provinserne A Coruña og Pontevedra.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Samtlige processer — lige fra yngel til forarbejdning af det færdige produkt, inden det gøres klar til salg og bringes i omsætning — skal finde sted inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Alle pakkede blåmuslinger, der markedsføres under den beskyttede oprindelsesbetegnelse, mærkes med kontrolorganets etiket. På denne etiket under logoet skal ordene »Denominación de Origen Protegida Mexillón de Galicia« tydeligt anføres. Desuden skal de koder, der i overensstemmelse med de fastsatte parametre identificerer blåmuslingerne, tydeligt angives på etiketten.

De produkter, hvori den beskyttede oprindelsesbetegnelse »Mejillón de Galicia DOP« indgår som råvare (bl.a. hvor der er anvendt en teknologisk forarbejdnings- eller konserveringsproces), kan sendes til forbrugeren i emballage, hvor EU-logoet eventuelt anføres ved siden af ordene »elaborado con Denominación de Origen Protegida Mejillón de Galicia« med en skrifttype, der svarer til eller er mindre end sidstnævnte, forudsat at:

— »BOB-Mejillón de Galicia« (certificeret som sådant) udgør den eneste ingrediens i varen af den omhandlede produkttype

— brugere af ordene »Elaborado con Denominación de Origen Protegida Mejillón de Galicia« har fået tilladelse hertil.

I denne henseende tillader kontrolorganet, som har ophavsretten til den beskyttede oprindelsesbetegnelse »Mejillón de Galicia DOP«, brugen af ordlyden og logoerne på etiketterne for alle produkter, der har været underkastet teknologisk forarbejdning og konservering.

Kontrolorganet opfører de producenter, der har fået tilladelse til at bruge ordene »elaborado con Denominación de Origen Mejillón de Galicia«, i de relevante registre, sikrer produkternes overensstemmelse, og at ordlyden og logoerne anvendes korrekt.

4. Kort angivelse af det geografiske områdes afgrænsning

Geografisk område: Dyrkningsområdet dækker Galiciens fjorde i provinserne A Coruña og Pontevedra, der har bemyndigelse til at dyrke blåmuslinger ved brug af flåder. Disse provinser omfatter følgende områder: Ría de Ares-Sada, Ría de Muros-Noia, Ría de Arousa, Ría de Pontevedra og Ría de Vigo.

Rensnings- og ekspeditionsområdet er begrænset til kystprovinserne A Coruña og Pontevedra

5. Tilknytning til det geografiske område

Hvad angår den historiske tilknytning, udgjorde muslinger allerede for mange år siden en vigtig næringskilde for de første beboere langs den galiciske kyst. Dette vidner fund i borgvolde samt historiske dokumenter om (Navaz, 1942, Vázquez Varela og García Quintela, 1998, VVAA 1988 og 1998, Senén-López Gómez, 1999). Det er værd at bemærke, at muslingerne er blevet brugt i madlavningen siden disse tidlige tider (f.eks. ved det habsburgske hof som »escabeche real«/kongelig marinade). Historisk set er der uden tvivl en tæt tilknytning mellem Galicien og den galiciske kyst og blåmuslinger. Denne forbindelse går tilbage til det 6. århundrede før Kristi og strækker sig frem til i dag, hvilket også ses i de mange stednavne, nationale betegnelser, gastronomiske festligheder (mejillonadas) osv. Galiciens landskab ville ikke være det samme i dag uden flåderne på fjordene, som afspejler udviklingen af muslingesektoren. Der findes tilmed et specifikt ordforråd, som har sin oprindelse i dyrkningen af muslinger: mexilla (muslingeyngel), desdoble (del af fremstillingsprocessen) osv. Denne historiske tradition ligger således til grund for udviklingen af et helt særligt dyrkningssystem, som endda kendes på internationalt plan som »Galician system«. Ligeledes er der udviklet maskineri og materialer af særligt design samt en traditionel forarbejdning, der giver det særlige produkt (López Capont, 1973, López Capont og Fidalgo Fernández, 1977, Otero Pedrayo, 1980, Lorenzo, 1982, Calo-Lourido, 1985 a, b og c).

Hvad angår tilknytning til miljøet, betragtes Rías Gallegas som et økosystem, hvor der foregår en stor primærproduktion af toskallede bløddyr, og i særdeleshed blåmuslinger. Eftersom muslingerne hører til nederst i fødekæden, opnås der et højt produktionsniveau. Forskelligheder (vækst og udbytte) hos blåmuslingerne i Rías Gallegas beror på fysiologiske tilpasningsprocesser, der er knyttet til optaget af næringsstoffer (Fernández Reiriz og Labarta). Blåmuslingerne fra Rías Gallegas er særegne på grund af deres evne til af tilpasse sig økosystemet, hvilket skyldes den direkte sammenhæng mellem adgang til og kvaliteten af føde.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf.

(1) EUT L 179 af 19.6.2014, s. 17.